1.

Jindirizza r-rakkomandazzjonijiet li ġejjin lill-Kunsill u lill-Kummissjoni u jitlobhom jikkunsidrawhom waqt in-negozjati: a) li jkomplu jinsistu fuq ftehim wiesgħa, li tinkludi bosta oqsma, li tkun legalment vinkolanti u bbażata fuq impenn komuni dwar id-drittijiet tal-bniedem, li tkopri l-firxa sħiħa ta’ koperazzjoni bejn il-partijiet u tirrapreżenta pass 'il quddiem mill-PCA attwali, kemm f’termini ta’ kemm huma veramanet impenjati kif ukoll f’termini tas-suġġetti koperti; li jinsistu li l-ftehim għandu jkun magħmul minn mekkaniżmi ta’ infurzar għall-partijiet relevanti tiegħu; b) li jinsistu fuq il-fatt li r-Russja qed tikser is-sovranità u l-integrità territorjali tal-Ġeorġja u li l-irwol tagħha fit-tilwima dwar il-gass fil-bidu tal-2009 poġġiet f’periklu kbir ir-relazzjonijiet bejn l-UE u r-Russja u n-negozjati dwar il-ftehim ġdid; c) li jinsistu fuq il-fatt li r-relazzjoni tal-UE mar-Russja għandha tkun imsejsa fuq ir-rispett għall-istat tad-dritt internazzjonali u t-trattati u l-ftehim vinkolanti kollha li jorbtu lir-Russja u l-Istati Membri tal-UE, fosthom il-Karta tan-NU, il-Konvenzjoni Ewropea tad-Drittijiet tal-Bniedem u l-ECT, kif ukoll ir-regoli applikabbli għall-membri tal-OSCE u tal-Kunsill tal-Ewropa u l-impenji mistennija minnhom; d) jinsisti dwar il-fatt li sħubija mill-qrib, kooperazzjoni mtejba u relazzjonijiet tajbin ta’ viċinat bejn l-Unjoni Ewropea (UE) mar-Russja, kif ukoll il-politika l-ġdida tal-amministrazzjoni tal-Istati Uniti lejn ir-Russja, jistgħu joħolqu pedament stabbli u prekundizzjoni għal stabilità, sigurtà u prosperità fl-Ewropa u mad-dinja kollha; f’dan il-qafas, jilqa’ d-dikjarazzjonijiet tal-amministrazzjoni tal-Istati Uniti dwar il-potenzjal kbir għall-kooperazzjoni mar-Russja; e) li japplikaw mekkaniżmu ta’ konsultazzjoni, taħt ir-responabilità tar-Rappreżentant Għoli, li jippermetti li l-Istati Membri jkollhom żmien biżżejjed biex jikkonsultaw lil xulxin minn qabel dwar kull kwistjoni bilaterali – kemm jekk fi ftehim jew tilwima – mar-Russja li jista’ jkollha xi riperkussjonijiet fuq l-Istati Membri l-oħra jew l-UE inġenerali, biex b’hekk ikun possibbli li tittieħed l-aktar pożizzjoni koerenti tal-UE possibbli filwaqt li jiġi żgurat li jitqies b’mod sħiħ it-tħassib ta’ kull Stat Membru, u tiġi evitata l-eventwalità li xi Stat Membru jimblokka n-negozjati fi stadju ulterjuri; f) li jinsistu fuq it-tisħiħ tal-irwol tal-Kumitat għall-Koperazzjoni Parlamentari fil-ftehim l-ġdid biex tiġi msaħħa d-dimensjoni parlamentari tal-koperazzjoni bejn l-UE u r-Russja; g) li jtennu l-impenji maqbula f’livell internazzjonali kemm mill-Istati Membri tal-UE u kemm mir-Russja, b’mod partikolari bħala membri tal-Kunsill tal-Ewropa u tal-OSCE u jintwera t-tħassib mal-gvern Russu dwar is-sitwazzjoni tad-drittijiet tal-bniedem u l-ispazju dejjem aktar ristrett għall-attivitajiet tas-soċjetà ċivili, filwaqt li l-gvern Russu jkun inkoraġġit li jirrispetta l-libertà tal-espressjoni u l-assoċjazzjoni billi jarmonizza l-leġiżlazzjoni li tirregola s-soċjetà ċivili mal-impenji Ewropej u internazzjonali tar-Russja, u jieħu passi fil-pront u effettivi biex irawwem ambjent ta’ ħidma favorevoli għall-organizzazzjonijiet tad-drittijiet tal-bniedem kif ukoll għall-organzizzazzjonijiet tal-karità impenjati fil-promozzjoni ta’ rabtiet kulturali bejn ir-Russja u l-Istati Membri tal-UE, u jwaqqaf l-intimidazzjoni u l-fastidju kontra difensuri tad-drittijiet tal-bniedem u jżomm lura minn miżuri amministrattivi iebsa kontra dawk l-organizzazzjonijiet; h) li jappellaw lill-gvern Russu biex jonora b’mod sħiħ il-libertà tal-midja u jiggarantixxi li l-midja indipendendi jkollha kundizzjonijiet ekonomiċi u politiċi li jippermettulha tiffunzjona normali; li jħeġġu lill-Gvern Russu jwaqqaf il-vjolenza u l-persekuzzjoni kontinwa kontra l-ġurnalisti; i) ifakkar fl-impenn pubbliku tal-President Medvedev għat-tisħiħ tal-istat tad-dritt fir-Russja u jinsab imħasseb dwar l-indipendenza tas-sistemi ġudizzjarji u legali tar-Russja; j) li jkunu tal-fehma li l-konsultazzjoni regolari ta’ kull sitt xhur bejn l-UE u r-Russja dwar id-drittijiet tal-bniedem, naqset milli tipproduċi kwalunkwe riżultat tanġibbli minn meta twaqqfet fl-2005 u teħtieġ tiġi riveduta, biex tippermetti li jkun hemm djalogu sostanzjali u orjentat għar-riżultati li jirrigwardja kwistjonijiet dwar id-drittijiet tal-bniedem u tal-minoranzi kemm fir-Russja kif ukoll u fl-UE u l-koperazzjoni EU-Russja fir-rigward tal-kwistjonijiet dwar id-drittijiet tal-bniedem f’fora internazzjonali; k) li jinsistu, għalhekk, dwar bidla totali fil-konsultazzjonijiet UE-Russja dwar id-drittijiet tal-bniedem, fosthom il-ħolqien ta’ rwol formali għall-NGOs indipendenti mir-Russja u mill-UE, l-involviment ta’ uffiċjali minn kull dipartiment relevanti tal-gvern Russu u t-tmiem tal-ħruġ ta’ komunikati separati mill-gvern Russu; l) li jappellaw lill-awtoritajiet tal-Federazzjoni Russa biex jiggarantixxu l-eżistenza u l-iżvilupp sostenibbli tal-istil ta’ ħajja tradizzjonali, tal-kultura u tal-lingwa tal-poplu indiġenu li jgħix 'il ġewwa mill-fruntieri tagħha; m) li jħeġġu lill-Gvern Russu li jimplimenta bis-sħiħ is-sentenzi tal-Qorti Ewropea tad-Drittijiet tal-Bniedem, għax dan jipprovdi opportunità li tkun promossa r-responsabilità għall-abbużi li seħħew fil-passat u jiġi żgurat li jieqfu l-vjolazzjonijiet li qed isiru bħalissa; n) jesprimu tħassib kbir dwar is-sitwazzjoni fiċ-Ċeċenja, fejn ir-reġim ta’ Kadirov mhux talli naqas li jġib il-paċi u r-rikonċiljazzjoni iżda talli impona l-biża’ u l-oppressjoni li nawru s-soċjetà ċivili u rażżnu kull leħen miftuħ u demokratiku, u jitolbu soluzzjoni politika reali; o) li jenfasizzaw li l-programm ta’ appoġġ tal-kompatrijotti Russi, appoġġjat mill-awtoritajiet Russi, ma għandux jiġi użat bħala strument maħsub biex isaħħaħ l-influwenza politika f’diversi Stati Membri tal-UE; p) li jkomplu jappoġġjaw l-adeżjoni tar-Russja fid-WTO u kif ukoll il-ftuħ akbar tal-ekonomija Russa; li jikkunsidraw li l-konformità sħiħa tar-Russja mar-regoli tad-WTO hija prekondizzjoni neċessarja u standard minimu għall-ħolqien ta’ zona ta’ kummerċ ħieles bejn l-UE u r-Russja, li tibqa’ objettiv fit-tul; q) li jitolbu, filwaqt li jilqgħu b’sodisfazzjon il-bidliet reċenti, aktar titjib fil-leġiżlazzjoni u l-infurzar tal-liġi rigward il-ħarsien tad-drittijiet tal-proprjetà intelletwali, industrijali u kummerċjali, sabiex tiżdied il-kompetittività u biex l-ambjent għall-investiment isir attraenti bit-tqarrib tas-sistemi regolatorji mal-ogħla standards u normi internazzjonali; li jħeġġu lill-awtoritajiet Russi biex, qabel ma sseħħ is-sħubija tar-Russja fid-WTO, ir-Russja tikkonforma l-Parti IV tal-Kodiċi Ċivili tar-Russja dwar id-Drittijiet tal-Proprjetà Intelletwali u ta’ regoli proċedurali relevanti ta’ infurzar mar-regoli tad-WTO u mal-ftehim internazzjonali, b’mod partikulari l-Ftehim dwar Aspetti Relatati mal-Kummerċ tad-Drittijiet tal-Proprjetà Intellettwali (TRIPS) u biex tkun żgurata l-implimentazzjoni sħiħa tagħhom, sabiex il-falsifikazzjoni u l-piraterija jkunu miġġielda b’mod effettiv; r) li jinsistu li l-ECT, bħala trattat eżistenti li jorbot legalment lir-Russja u lill-Istati Membri kollha tal-UE, għandu jkun il-bażi tar-relazzjonijiet fil-qasam tal-enerġija u li l-prinċipji tal-ECT u l-Protokoll dwar it-Tranżitu mehmuż magħha għandhom jiġu inkorporati fil-ftehim l-ġdida, waqt li tittenna s-sejħa tiegħu lir-Russja biex din issaħħaħ l-impenn tagħha għal approċċ ibbażat fuq ir-regoli billi tirratifika l-ECT u tiffirma u tirratifika l-Protokol dwar it-Tranżitu, u li żżomm f’moħħha l-opinjoni tal-Parlament li s-sħab għandhom ikunu ħielsa li jifformulaw test li jmur lil hinn minn dak tal-ECT, rigward il-livell ta’ koperazzjoni u l-oqsma koperti minnha, iżda l-ftehim fl-ebda ċirkustanza m’għandha tkun inqas komprensiva minn dik li diġà huma marbutin biha l-partijiet fil-qafas tal-PCA attwali; s) li jiffinalizzaw, fil-qafas tan-negozjati għal ftehim l-ġdida, in-negozjati tal-Protokoll dwar it-Tranżitu u jsir appell lir-Russja biex din tiffirmah sabiex tistabbilixxi l-qafas legali li jirregola t-tranżitu tal-provvista tal-enerġija bejn il-partijiet, li jsegwi minn dak diġà stabbilit skont l-ECT; t) li jenfasizzaw il-ħtieġa li jsiru stimi xierqa tal-impatt ambjentali għall-proġetti tal-infrastruttura relatati mal-enerġija, biex ikun hemm garanzija li l-istandards internazzjonali għall-ħarsien ambjentjali jintlaħqu; li jitolbu b’mod insistenti, f’dan ir-rigward, lill-Federazzjoni Russa biex tirratifika l-Konvenzjoni Espoo u l-protokoll dwar il-Valutazzjoni Ambjentali Strateġika; u) li jappellaw biex tissaħħaħ l-effiċjenzja u l-kapaċità ta’ rispons għall-kriżi fid-djalogu dwar l-enerġija bejn l-UE u r-Russja, biex tiżdied it-trasparenza, ir-reċiproċità, is-sigurtà tal-investiment u biex b’hekk tissaħħaħ is-sigurtà tal-provvista tal-enerġija, u jsir enfasi dwar il-ħtieġa li jiġu stabbiliti mekkaniżmi għal sistema bbażata fuq regoli trasparenti u fuq mekkaniżmu għar-riżoluzzjoni tat-tilwim fil-qasam tal-enerġija; v) li jiġbdu l-attenzjoni għall-mekkaniżmu għar-riżoluzzjoni tat-tilwim inkorporat fl-ECT, diġà ffirmat mir-Russja u l-Ukraina; w) li jistabbilixxu kodiċi ċara ta’ kondotta li tirregola r-relazzjonijiet bejn l-UE, ir-Russja u l-pajjiżi li jinsabu fil-viċinat kondiviż, inklużi dispożizzjonijiet dwar ir-rispett għall-indipendenza sovrana tal-istati kollha Ewropej, impenn għal riżoluzzjoni paċifika tat-tilwim u d-determinazzjoni biex jiġu solvuti konflitti ffriżati; x) li jtejbu d-djalogu politiku eżistenti sabiex tkun inkoraġġita diskussjoni dwar “kwistjonijiet diffiċli ta’ siġurtà”, li ħafna drabi huma l-qofol tan-nuqqas ta’ ftehim bejn l-UE u r-Russja, iżda bla dubju jaffettwaw is-sigurtà globali u Ewropea, u ssir enfasi dwar il-ħtieġa tal-kontroll u t-tnaqqis multilaterali tal-armi, kif ukoll ta’ sistemi tan-nonproliferazzjoni; y) li jitolbu lill-Gvern Russu biex – flimkien mal-UE u l-membri l-oħra tal-Grupp ta’ Kuntatt għall-Kosovo – jagħti kontribut pożittiv biex tinstab soluzzjoni politika sostenibbli għall-futur tal-Kosovo u biex tissaħħaħ aktar l-istabilità tal-Balkani tal-Punent; z) li jitolbu lill-gvern Russu biex juri l-impenn tiegħu ħalli jirrisolvi, flimkien mal-Ġeorġja u l-UE, b’mod kostruttiv u paċifiku “il-modalitajiet ta’ sigurtà u ta’ stabilità fl-Abkhazia u fl-Ossetia tan-Nofsinhar” kif kien miftiehem fil-ftehim tat-12 ta’ Awwissu 2008; li jitolbu lill-gvern Russu biex jassigura b’mod tanġibbli li r-Russja ma tirrikorrix għall-użu tal-forza kontra xi pajjiż ġar tagħha; aa) li juru tħassib dwar id-deċiżjoni tal-Gvern Russu li jirrikonoxxi l-Abkhazia u l-Ossetia bħala stati sovrani, li jiffirma ftehim ta’ għajnuna militari u ta’ koperazzjoni mal-awtoritajiet de facto ta’ dawn iż-żewġ provinċi tal-Ġeorġja u li jistabbilixxi bażijiet militari hemm, minħabba li dawn il-passi idgħajfu l-integrità territorjali tal-Ġeorġja kif enfasizzat mir-riżoluzzjonijiet relevanti tan-NU; li jitolbu għal darb’ oħra lir-Russja tbiddel id-deċiżjoni tagħha u li jkunu tal-fehma li r-Russja ma tistax tkun meqjusa bħala moderatur imparzjali fil-proċess ta’ paċi; li jħeġġu b’mod insistenti lill-Gvern Russu biex jiggarantixxi li l-osservaturi tal-UE jkunu mogħtija aċċess sħiħ għaz-zoni milquta mill-konflitt, f’konformità mal-mandat tal-Missjoni ta’ Monitoraġġ tal-UE; ab) li jinsistu li l-isforzi biex jintlaħaq l-għan ta’ vvjaġġar mingħajr viża rigward ir-Russja għandhom isiru fid-dawl tar-Regolament tal-Kunsill (KE) Nru 539/2001 (17) li jistabbilixxi li l-eżenzjoni mir-rekwiżit tal-viża għandha tkun suġġett għall-evalwazzjoni kkunsidrata ta’ kriterji varji li għandhom x’jaqsmu, fost affarijiet oħra, mal-immigrazzjoni illegali, il-politika pubblika u s-sigurtà u r-relazzjonijiet esterni tal-UE ma’ pajjiżi terzi, b’kunsiderazzjoni wkoll għall-implikazzjonijiet tal-koerenza reġjonali u r-reċiproċità filwaqt li jiġi kkunsidrat li r-relazzjonijiet bejn l-Unjoni u l-pajjiżi terzi elenkati fil-lista l-bajda huma karatterizzati minn dimensjoni ta’ politika speċjali li tirrikjedi li dawn il-pajjiżi terzi jiksbu livell xieraq f’termini ta’ valuri demokratiċi u drittijiet fundamentali; ac) li jinsistu li l-faċilitazzjoni tal-viża għall-istudenti, għar-riċerkaturi u għan-negozjanti għandha tkun prijorità biex b’hekk jitħeġġeġ il-kuntatt bejn poplu u ieħor; li jinsistu, iżda, li aktar liberalizzazzjoni tas-sistema tal-viża mar-Russja se tiddependi minn liberalizzazzjoni korrispondenti fl-arranġamenti dwar il-viża mal-pajjiżi tal-Politika Ewropea dwar il-Viċinat biex b’hekk jiġu evitati d-differenzi; ad) li jitolbu, f’ kpnformita’ mal-ftehim UE-Russja dwar il-faċilitazzjoni tal-viżi għal żjarat qosra, impenn ċar min-naħa tal-awtoritajiet Russi biex inaqqsu l-ostakoli burokratiċi applikati b’mod mhux reċiproku fir-rigward tal-vjaġġaturi kollha, bħall-bżonn li wieħed ikollu stedina u li jirreġistra mad-dħul; li jżommu preżenti l-fatt li l-bidliet li saru fir-regoli Russi dwar il-viżi f’dawn l-aħħar snin u l-fatt li m’għadhomx jinħarġu viżi li jippermettu aktar minn dħul wieħed għal skopijiet ta’ negozju jista’ jkollu konsegwenzi negattivi fuq in-negozju u r-rabtiet kummerċjali bejn l-UE u r-Russja; li jikkunsidraw wkoll il-fehma tal-Parlament li vvjaġġar iffaċilitat għal dawk il-persuni li għandhom passaporti Russi għandu jkun limitat għar-residenti Russi biss; ae) li jindirizzaw b’mod urġenti l-problema ta’ tranżitu u ta’ viżi f’Kaliningrad, possibilment billi ssir dispożizzjoni sabiex il-Kaliningrad Oblast kollha tkun koperta mis-sistema lokali ta’ traffiku tal-fruntieri; af) li jinsistu li r-relazzjonijiet EU-Russja jkunu msejsa fuq il-prinċipji ta’ swieq liberalizzati u miftuħa kif ukoll ta’ reċiproċità tad-drittijiet tal-investiment bejn l-imsieħba u għaldaqstant jintalab, bi skambju għal rabtiet mill-qrib ekonomiċi u ta’ benefiċċju, li l-gvern Russu jiggarantixxi d-drittijiet tal-propjetà għall-investituri barranin u reviżjoni tal-Liġi dwar l-investiment f’Setturi Strateġiċi li tagħti diskrezzjoni wiesgħa lill-Istat Russu biex jiddiskrimina kontra investituri barranin filwaqt li s-suq intern tal-UE huwa miftuħ b’mod liberu għall-investituri Russi; li jitolbu li l-liġi dwar l-investiment f’setturi strateġiċi tkun kompatibbli mal-obbligi attwali u futuri tar-Russja skont id-WTO u l-PCA attwali; ag) li jistiednu lill-awtoritajiet Russi sabiex, fil-qafas tan-negozjati tad-dħul fid-WTO li għaddejjin bħalissa, ma jissospendux uħud mill-impenji diġà negozjati u miftiehma u sabiex jirrispettaw bis-sħiħ il-ftehim tal-2004 bejn l-UE u r-Russja dwar id-dħul fid-WTO billi jneħħu t-tariffi diskriminatorji kollha, b’mod partikulari għall-merkanzija fuq il-ferroviji, kif ukoll biex ineħħu t-taxxi fuq l-esportazzjoni ta’ injam mhux ittrattat; ah) li jitolbu lir-Russja tirrispetta l-impenn tagħha li tneħħi b’mod gradwali l-ħlasijiet għal titjiriet li jgħaddu minn fuq is-Siberja u tiffirma l-ftehim milħuq fis-Samit ta’ Samara dwar din il-kwistjoni; ai) li jindirizzaw, flimkien mal-Gvern Russu, il-pjanijiet tiegħu li jiżviluppa ftehim ta’ kummerċ ħieles ma’ uħud mill-pajjiżi, li jista’ jaffettwa il-ħolqien ta’ spazju ekonomiku komuni mar-Russja; aj) li jindirizzaw, flimkien mal-Gvern Russu, in-numru ta’ preokkupazzjonijiet marbuta mal-ġarr ta’ merkanzija bil-baħar, inkluż passaġġ liberu mill-istrett ta’ Pilawa, l-aċċess għall-bastimenti tal-UE għall-passaġġ għall-Ażja tul it-territorju Russu tat-Tramuntana, u l-perikli potenzjali għall-ambjent li jirriżultaw, inter alia, miż-żieda ta’ traffiku tat-tankers fil-Baħar Baltiku; ak) li jindirizzaw, flimkien mal-gvern Russu, it-tħassib dwar il-konġestjoni tal-fruntieri komuni tal-UE, li huwa ostaklu serju għall-kummerċ u għar-relazzjonijiet ekonomiċi bejn l-UE u r-Russja; al) li jitolbu lill-Federazzjoni Russa biex tikkopera b’mod kostruttiv mal-UE bil-għan li tinstab soluzzjoni għall-istejtus tat-territorji li nfirdu, inkluża Transnistria, u tikkontribwixxi għat-tisħiħ tas-sovranità tal-gvern Moldovan, bħala rekwiżit importanti ferm għall-istabilità ta’ reġjun ewlieni fil-fruntieri tal-Unjoni Ewropea; li jinsistu li l-progress f’din il-kwistjoni jiddependi fuq l-irtirar tat-truppi Russi stazzjonati fil-Moldova, kif imwiegħed fost affarijiet oħra mir-Russja fis-Samit tal-OSCE tal-1999 f’Istanbul; am) li jitolbu biex, filwaqt li jkunu rikonoxxuti l-aspetti pożittivi tat-tisħiħ tal-koperazzjoni xjentifika bejn l-UE u r-Russja, ikun hemm aktar analiżi komprensiva (jiġifieri relatata mas-sigurtà) tal-impatti tas-sħubija possibbli tar-Russja fis-Seba’ Programmi ta’ Qafas; an) li jiżviluppaw linji gwida informali li juru kif il-prinċipji tas-solidarjetà u l-kontabilità reċiproka jistgħu jkunu l-bażi tar-relazzjonijiet UE-Russja, bil-għan li tkun żviluppata politika aktar magħquda u konsistenti relatata vis-à-vis ir-Russja;